Under kirkegulvet er det en gravkjeller med blant annet 26 kister, og rester etter flere andre, hovedsakelig fra 1600-tallet. Der er også to murte gravkammer. Kirken er bygget på raet, og har derfor svært tørr luft i kjelleren, som igjen har gjort at likene er svært godt bevart. Gravkjelleren var åpen frem til midt på 1970-tallet, men ble så stengt for å gi de døde respekt. Kjelleren ble formelt stengt 20 år senere, i 1997. De som ble begravet i kjelleren var personer som var fremtredende i lokalsamfunnet eller offentlige stillinger. Å bli gravlagt i kjelleren innebar å betale store avgifter eller gi større gaver til kirken.